ประกาศกระทรวงสาธารณสุข เรื่อง ยาที่ต้องแจ้งคำเตือนการใช้ยาไว้ในฉลากและที่เอกสารกำกับยาและข้อความของคำเตือน ฉบับที่ 23
ประกาศกระทรวงสาธารณสุข
เรื่อง
ยาที่ต้องแจ้งคำเตือนการใช้ยาไว้ในฉลากและที่เอกสารกำกับยา
และข้อความของคำเตือน
ฉบับที่ ๒๓
 

อาศัยอำนาจตามความในมาตรา ๗๖ (๙) แห่งพระราชบัญญัติยา พ.ศ.
๒๕๑๐ ซึ่งแก้ไขเพิ่มเติมโดยพระราชบัญญัติยา (ฉบับที่ ๓) พ.ศ. ๒๕๒๒ รัฐมนตรีว่าการกระทรวงสาธารณสุข
โดยคำแนะนำของคณะกรรมการยาออกประกาศไว้ ดังต่อไปนี้

ข้อ ๑ ให้ยกเลิกความใน (๑๕) ของข้อ ๓
แห่งประกาศกระทรวงสาธารณสุข เรื่อง ยาที่ต้องแจ้งคำเตือนการใช้ไว้ในฉลากและที่เอกสารกำกับยาและข้อความของคำเตือน
ฉบับลงวันที่ ๑๖ กุมภาพันธ์ ๒๕๓๓ และให้ใช้ข้อความต่อไปนี้แทน
(๑๕) ยาคอร์ติโคสเตอรอยด์ (Corticosteroids)
สำหรับใช้เฉพาะที่กับตา
คำเตือน : (๑)
การใช้ยานี้เป็นเวลานานอาจทำให้เกิดโรคต้อหิน โรคต้อกระจก และติดเชื้อที่กระจกตาดำซึ่งอาจทำให้ตาบอดได้
(๒) หากใช้ยานี้เป็นเวลา ๗ วัน แล้วอาการไม่ดีขึ้นให้ปรึกษาแพทย์

ข้อ ๒ ให้เพิ่มความต่อไปนี้เป็น (๔๖) ของข้อ ๓
แห่งประกาศกระทรวงสาธารณสุข เรื่อง
ยาที่ต้องแจ้งคำเตือนการใช้ยาไว้ในฉลากและที่เอกสารกำกับยาและข้อความของคำเตือน ลงวันที่
๑๖ กุมภาพันธ์ ๒๕๓๓ ซึ่งแก้ไขเพิ่มเติมโดยประกาศกระทรวงสาธารณสุข เรื่อง ยาที่ต้องแจ้งคำเตือนการใช้ยาไว้ในฉลากและที่เอกสารกำกับยาและข้อความของคำเตือน
ฉบับที่ ๒๒ ลงวันที่ ๔ ธันวาคม ๒๕๔๓
(๔๖) ยาซิลเดนาฟิล (Sildenafil) ต้องมีคำเตือนว่า
คำเตือน : ๑. ยานี้ไม่ใช่ยากระตุ้นอารมณ์ทางเพศ
๒. ห้ามใช้ยานี้ในผู้ที่เป็นโรคหัวใจ ที่ใช้ยาขยายหลอดเลือดกลุ่มไนเตรต
เพราะอาจถึงตายได้
๓. ห้ามใช้ยานี้ในเด็กและสตรี ผู้ที่เป็นโรคตับ หรือโรคไต
๔. ห้ามใช้ยาเกินวันละ ๑ ครั้ง
๕. ห้ามใช้ยานี้ร่วมกับยารักษาโรคโรคหย่อนสมรรถภาพทางเพศอื่น
ๆ
๖. หากมีอาการผิดปกติ เช่น ความผิดปกติทางสายตา ปวดกระดูก เจ็บหน้าอก
ใจสั่น หัวใจเต้นผิดปกติ เหงื่อออกมาก เหนื่อย เป็นลม ให้รีบพบแพทย์ทันที

ข้อ ๓[๑] ประกาศฉบับนี้ให้ใช้บังคับเมื่อพ้นกำหนดสามสิบวันนับตั้งแต่วันประกาศในราชกิจจานุเบกษา
เป็นต้นไป


ประกาศ ณ วันที่ ๑๑ มกราคม พ.ศ. ๒๕๔๔
กร ทัพพะรังสี
รัฐมนตรีว่าการกระทรวงสาธารณสุข





















ละออง/พิมพ์
สุกัญญา/จัดทำ
๑๓ พฤษภาคม ๒๕๕๒

รัศม์วรรณวลัย/ตรวจ
๒๗ พฤษภาคม ๒๕๕๒

ศิรวัชร์/ปรับปรุง
๑๘ ธันวาคม ๒๕๖๑

[๑] ราชกิจจานุเบกษา
เล่ม ๑๑๘/ตอนพิเศษ ๑๓ ง/หน้า ๙/๑๓ กุมภาพันธ์ ๒๕๔๔